Pensioenfondse ‘sal grondwethof toe’ oor ANC-plan | Netwerk24
Deur Nellie Brand-Jonker 15 Januarie 2019 18:22
Die ANC se plan met private pensioenfondsgeld gaan veroorsaak dat mense onmiddellik minder spaar en gaan in die konstitusionele hof eindig.
Leon Campher, uitvoerende hoof van die vereniging vir spaar en belegging in Suid-Afrika (Asisa), sê die konsep van voorgeskrewe bates wat die ANC die naweek in sy verkiesingsmanifes gesê het ondersoek gaan word, sal die bedryf dwing om die spaargeld van gewone Suid-Afrikaners te belê in entiteite wat met staatskaping en ’n gebrek aan dienslewering verbind word. “Dit gaan die mark dwing om in projekte met ’n lae opbrengs en ’n hoë risiko te belê. As bewaarders van pensioenfondsgeld moet ons dit teenstaan.”
Pensioenfondslede wat die afgelope jaar moes toesien hoe hul aftreegeld krimp, het vroeg in 2019 nog 'n skok gekry met die ANC se plan met pensioene.
Die ANC het die naweek in sy verkiesingsmanifes gesê hy gaan ondersoek instel na voorgeskrewe bates vir pensioenfondse om dié geld “te mobiliseer vir beleggings in onder meer behuising, infrastruktuur vir sosio-ekonomiese ontwikkeling en township-ekonomieë”.
Asisa se lede bestuur sowat R7 800 miljard van Suid-Afrikaners se spaargeld.
Andrew Canter, beleggingshoof van die batebestuurder Futuregrowth, ’n groot belegger in die skuldbriewe van staatsondernemings, sê as die regering aan pensioenfondse wil voorskryf in watter bates hulle moet belê, sal dit in die konstitusionele hof draai omdat dit ’n eiendomsreg is wat deur sulke voorskrifte ondermyn gaan word en omdat dit mense se vermoë om ’n opbrengs te verdien gaan beïnvloed.
“Dit is ’n dom idee wat elke paar jaar kop uitsteek asof hierdie geld nie aan enigiemand behoort nie. Maar dit is werkers se pensioengeld.”
Dit is ’n dom idee wat elke paar jaar kop uitsteek asof hierdie geld nie aan enigiemand behoort nie. Maar dit is werkers se pensioengeld.
Canter sê Suid-Afrika het ’n baie gesofistikeerde pensioenfondsbedryf. “Al wat dit gaan doen, is om die vertroue van die mense wat spaar vir ’n pensioen te ondermyn omdat die regering hul opbrengs gaan vat. Dit is ’n vorm van belasting.”
“Mense gaan onmiddellik minder spaar en vertroue in pensioenfondse en kapitaalmarkte gaan taan.”
Leon Campher, uitvoerende hoof van die Vereniging vir Spaar en Belegging in Suid-Afrika (Asisa).
Canter meen dié voorgeskrewe bates gaan waarskynlik deur Regulasie 28 van die Pensioenfondswet beheer word. Dit bepaal hoeveel pensioenfondse in sekere bateklasse soos aandele en skuldbriewe mag belê.
Regulasie 28 kan gewysig word om ’n sekere persentasie in te sluit wat in voorgeskrewe bates belê moet word. Die regulasie sal dan ook ’n aanhangsel kry wat die lys van bates verskaf.
Canter sê die groot vraag is wat die voorgeskrewe bates gaan wees en of dit aanvaarbare beleggings gaan wees. Hy meen dit sal beleggings soos die SAUK of Denel insluit wat sukkel om geld te kry van beleggers in teenstelling met dié wat nie sukkel om geld te kry nie. “Want hoekom sal hulle die moeite doen om dit af te dwing? Wie weet wat dit gaan wees? Dit gaan ’n politieke speelbal word om op die lys te kom.”
Hy sê die plan is gegrond op die aanname dat pensioenfondse nie ontwikkeling finansier nie. Daarteenoor is pensioenfondse van die grootste beleggers in munisipale en staatseffekte en staatsondernemings. “Institusionele beleggers finansier reeds ontwikkeling en doen dit sonder klagtes, maar op geskikte wyse in ’n geskikte risiko-raamwerk. Dít is belangrik sodat daar seker gemaak word geld word nie aan die verkeerde mense gegee nie.”
Mense gaan onmiddellik minder spaar en vertroue in pensioenfondse en kapitaalmarkte gaan taan.
Asisa se lede het reeds R1 300 miljard wat in die staat, plaaslike regerings en staatsondernemings belê is. Die bedryf het ook regstreekse beleggings van nagenoeg R200 miljard in projekte wat met hernubare energie, die ontwikkeling van townships, bekostigbare behuising, stedelike hernuwing, studentebehuising, water, paaie en opkomende landbou verband hou.
Volgens Asisa gaan voorgeskrewe bates ook ’n negatiewe invloed op die land se kredietgradering hê.
Andrew Canter, beleggingshoof van Futuregrowth.
“As Suid-Afrika sy beleggingsgradering verloor, gaan buitelandse beleggers – insluitende baie buitelandse pensioenfondse – gedwing word om hul geld uit die land te onttrek. Dit is iets wat die land nie kan bekostig nie.”
Campher sê die bedryf het reeds breedvoerig met verskeie belangepartye geskakel oor die potensiële invloed van voorgeskrewe bates. Dit sluit in ministers wat vir infrastruktuurontwikkeling verantwoordelik is.
Hy meen as voorgeskrewe bates nou weer ter sprake is, sal die gesprekke konstruktief wees. Omdat Asisa se lede soveel geld bestuur, word die vereniging as ’n belangrike vennoot by die onderhandelingstafel beskou.
“Die probleem is nie ’n gebrek aan bereidwilligheid van die kapitaalmark om te belê nie, maar ons het lewensvatbare projekte nodig.”
Meer oor: Asisa | Anc | Futuregrowth | Pensioenfondse | Beleggings | Pensioene
ANC se pensioenplan ‘stuur af op ramp’
ANC het jou pensioen in die visier
GEPF: Sal pensioene inflasie aanhou klop?
Só oorleef jy op ’n Transnet-pensioen
ZAR/AUD 10,14 (-1)
ZAR/EUR 16,54 (-4)
ZAR/GBP 19,18 (-5)
ZAR/USD 14,79 (-1)
Gold 1490,89 (212)
Palladium 1754,53 (-879)
Platinum 889,34 (448)
Silver 17,52 (9)